
Actus prologue

PROLOGVS

PROLOGVS


1Salutem primum iam a principio propitiam

mihi atque vobis, spectatores, nuntio.

apporto vobis Plautum, lingua non manu,

quaeso ut benignis accipiatis auribus.

5nunc argumentum accipite atque animum advortite;

quam potero in verba conferam paucissuma.

atque hoc poetae faciunt in comoediis:

omnis res gestas esse Athenis autumant,

quo íllud vobis graecum videatur magis;

10ego nusquam dicam nisi ubi factum dicitur.

atque adeo hoc argumentum graecissat, tamen

non atticissat, verum sicilicissitat.

huic argumento antelogium hoc fuit;

nunc argumentum vobis demensum dabo,

15non modio, neque trimodio, verum ipso horreo:

tantum ad narrandum argumentum ádest benignitas.

mercator quidam fuit Syracusis senex,

eí sunt nati filii gemini duo,

ita forma simili pueri, út mater sua

20non internosse posset quae mammam dabat,

neque adeo mater ipsa quae illos pepererat,

ut quidem ille dixit mihi, qui pueros viderat:

ego illós non vidi, ne quis vostrum censeat.

postquam iam pueri septuennes sunt, pater

25oneravit navem magnam multis mercibus;

imponit geminum álterum in navem pater,

Tarentum avexit secum ad mercatum simul,

illum reliquit alterum ápud matrem domi.

Tarenti ludi forte erant, cum illuc venit.

30mortales multi, ut ad ludos, convenerant:

puér aberravit inter homines a patre.

Epidamniensis quidam ibi mercator fuit,

is puerum tollit avehitque Epidamnium.

pater eius autem postquam puerum perdidit,

35animum despondit, eaque is aegritudine

paucis diebus post Tarenti emortuost.

postquam Syracusas de ea re rediit nuntius

ad avom puerorum, puerum surruptum alterum

patremque pueri Tarenti esse emortuom,

40immutat nomen avos huic gemino alteri;

ita illum dilexit, qui subruptust, alterum:

illius nomen indit illi qui domi est,

Menaechmo, idem quod alteri nomen fuit;

et ipsus eodem est avos vocatus nomine

45(propterea illius nomen memini facilius,

quia illúm clamore vidi flagitarier).

ne mox erretis, iam nunc praedico prius:

idem est ambobus nomen geminis fratribus.

nunc in Epidamnum pedibus redeundum est mihi,

50ut hanc rem vobis examussim disputem.

si quis quid vestrum Epidamnum curari sibi

velit, audacter imperato et dicito,

sed ita ut det unde curari id possit sibi.

nam nisi qui argentum dederit, nugas egerit;

55qui dederit, magis maiores nugas egerit.

verum illuc redeo unde abii, atque uno asto in loco.

Epidamniensis ille, quem dúdum dixeram,

geminum illum puerum qui surrupuit alterum,

ei liberorum, nisi divitiae, nil erat:

60adoptat illum puerum surrupticium

sibi filium eique uxorem dotatam dedit,

eumque heredem fecit, quom ipse obiit diem.

nam rus ut ibat forte, ut multum pluerat,

ingressus fluvium rapidum ab urbe haud longule,

65rapidus raptori pueri subduxit pedes

abstraxitque hominem in maximam malam crucem.

illi divitiae evenerunt maximae.

is illic habitat geminus surrupticius.

nunc ille geminus, qui Syracusis habet,

70hodie in Epidamnum veniet cum servo suo

hunc quaeritatum geminum germanum suom.

haec urbs Epidamnus est, dum haec agitur fabula:

quando alia agetur, aliud fiet oppidum;

sicut familiae quoque solent mutarier:

75modo †ni caditat leno, modo adulescens, modo senex,

pauper, mendicus, rex, parasitus, hariolus

* * *



Actus I

Scaena 1

Penicvlvs


77Iuventus nomen fecit Peniculo mihi,

ideo quia mensam, quando edo, detergeo.

homines captivos qui catenis vinciunt

80et qui fugitivis servis indunt compedes,

nimis stúlte faciunt mea quidem sententia.

nam homini misero si ad malum accedit malum,

maior lubido est fugere et facere nequiter.

nam se ex catenis eximunt aliquo modo.

85tum compediti ánum lima praeterunt

aut lapide excutiunt clavom. nugae sunt eae.

quem tu adservare recte, ne aufugiat, voles,

esca atque potione vinciri decet.

apud ménsam plenam homini rostrum deliges;

90dum tu illi quod edit et quod potet praebeas,

suo arbitratu ádfatim cottidie,

numquam edepol fugiet, tam etsi capital fecerit,

facile adservabis, dúm eo vinclo vincies.

ita istaéc nimis lenta vincla sunt escaria:

95quam magis extendas, tanto adstringunt artius.

nam ego ad Menaechmum húnc eo, quo iam diu

sum iudicatus; ultro eo ut me vinciat.

nam illic homo homines non alit, verum educat,

recreatque: nullus melius medicinam facit.

100ita est adulescens; ipsus escae maxumae

cerialis cenas dat, ita mensas exstruit,

tantas struices concinnat patinarias:

standumst in lecto, si quid de summo petas.

sed mi intervallum iam hos dies multos fuit:

105domi domítus sum usque cum caris meis.

nam neque edo neque emo nisi quod est carissumum.

id quoque iam, cari qui instruontur deserunt.

nunc ad eum inviso. sed aperitur ostium.

Menaechmum eccum ipsum video, progreditur foras.



Scaena 2

Menaechmvs


110Ní mala, ni stúlta sies, ni índomita impósque animi,

quód viro esse odió videas, túte tibi odio habeas.

praéterhac sí mihi tále post húnc diem

fáxis, faxó foris vídua visás patrem.

nám quotiens foras íre volo, mé retines, revocás, rogitas,

115quó ego eam, quám rem agam, quíd negotí geram,

quíd petam, quid feram, quíd foris egerim.

portitorem domum duxi, ita omnem mihi

rem necesse eloqui est, quidquid egi atque ago.

nímium ego te habui délicatam; núnc adeo ut factúrus dicam.

120quando égo tibi ancillás, penum,

lanam, aurum, vestem, purpuram bene praebeo nec quicquam eges,

malo cavebis si sapis, virum observare desines.

átque adeo, ne me nequiquam serves, ob eam industriam

hodie ducam scortum ad cenam atque aliquo condicam foras.



Penicvlvs


125Illic homo se uxori simulat male loqui, loquitur mihi;

nam si foris cenat, profecto me, haud uxorem, ulciscitur.



Menaechmvs


Euax, iurgio hercle tandem uxorem abegi ab ianua.

ubi súnt amatores mariti? dona quid cessant mihi

conférre omnes congratulantes, quia pugnavi fortiter?

130hánc modo uxori intus pallam surrupui, ad scortum fero.

sic hóc decet, dari facete verba custodi catae.

hoc fácinus pulchrumst, hoc probumst, hoc lepidumst, hoc factumst fabre:

meó malo a mala abstuli hoc, ad damnum deferetur.

avórti praedam ab hostibus nostrum salute socium.



Penicvlvs


135Heús adulescens, ecqua in istac pars inest praeda mihi?



Menaechmvs


Perii, in insidias deveni.



Penicvlvs


Immo in praesidium, ne time.



Menaechmvs


Quis homo est?



Penicvlvs


Ego sum.



Menaechmvs


O mea Commoditas, o mea Opportunitas,

salve.



Penicvlvs


Salve.



Menaechmvs


Quid agis?



Penicvlvs


Teneo dextera genium meum.



Menaechmvs


Non potuisti magis per tempus mi advenire quam advenis.



Penicvlvs


140Ita ego soleo: commoditatis omnis articulos scio.



Menaechmvs


Vin tu facinus luculentum inspicere?



Penicvlvs


Quis id coxit coquos?

iam sciam, si quid titubatumst, ubi reliquias videro.



Menaechmvs


Dic mi, enumquam tu vidisti tabulam pictam in pariete,

ubi aquila Catameitum raperet aut ubi Venus Adoneum?



Penicvlvs


145Saepe. sed quid istaé picturae ad me attinent?



Menaechmvs


Age me aspice.

ecquid adsimulo similiter?



Penicvlvs


Quis istest ornatus tuos?



Menaechmvs


Dic hominem lepidissimum esse me.



Penicvlvs


Vbi essuri sumus?



Menaechmvs


Dic modo hoc quod ego te iubeo.



Penicvlvs


Dico: homo lepidissime.



Menaechmvs


Ecquid audes de tuo istuc addere?



Penicvlvs


Atque hilarissime.



Menaechmvs


150Perge ⟨porro⟩.



Penicvlvs


Non pergo hercle, nisi scio qua gratia.

litigium tibi est cum uxore, eo mi ábs te caveo cautius.



Menaechmvs


Clam uxoremst ubi pulchre habeamus atque hunc comburamus diem.



Penicvlvs


Age sane igitur, quando aequom oras, quam mox incendo rogum?

dies quidem iam ad umbilicum est dimidiatus mortuos.



Menaechmvs


Te morare, mihi quom obloquere.



Penicvlvs


Oculum ecfodito per solum

mihi, Menaechme, si ullum verbum faxo nisi quod iusseris.



Menaechmvs


Concede huc a foribus.



Penicvlvs


Fiat.



Menaechmvs


Etiam concede huc.



Penicvlvs


Licet.



Menaechmvs


Etiam nunc concede audacter ab leonino cavo.



Penicvlvs


160Eu edepol ne tu, ut ego opinor, esses agitator probus.



Menaechmvs


Quidum?



Penicvlvs


Ne te uxor sequatur, respectas identidem.



Menaechmvs


Sed quid ais?



Penicvlvs


Egone? id enim quod tu vis, id aio atque id nego.



Menaechmvs


Ecquid tu de odore possis, si quid forte olfeceris,

facere coniecturam * * *? * * *



(Penicvlvs)


165* * * captum sit collegium.



Menaechmvs


Agedum odorare hanc quam ego habeo pallam. quid olet? apstines?



Penicvlvs


Summum ólfactare oportet vestimentum muliebre,

nam ex istoc loco spurcatur nasum odore † inlucido.



Menaechmvs


Olfacta igitur hinc, Penicule. lepide ut fastidis.



Penicvlvs


Decet.



Menaechmvs


170Quid igitur? quid olet? responde.



Penicvlvs


Furtum, scortum, prandium.

tibi fuant

elocutus, nam

nunc ad amicam deferetur hanc meretricem Erotium.

mihi, tibi atque illi iubebo iam adparari prandium.



Penicvlvs


Eu.



Menaechmvs


175Inde usque ad diurnam stellam crastinam potabimus.



Penicvlvs


Eu,

expedite fabulatu's. iam fores ferio?



Menaechmvs


Feri.

vel mane etiam.



Penicvlvs


Mille passum commoratu's cantharum.



Menaechmvs


Placide pulta.



Penicvlvs


Metuis, credo, ne fores Samiae sient.



Menaechmvs


Mane, mane obsecro hercle: eapse eccam exit. oh, solem vides

satin ut occaecatust prae huius corporis candoribus?



Scaena 3

Erotivm


182Anime mi, Menaechme, salve.



Penicvlvs


Quid ego?



Erotivm


Extra numerum es mihi.



Penicvlvs


Idem istuc aliis adscriptivis fieri ad legionem solet.



Menaechmvs


Ego istic mihi hodie adparari iussi apud te proelium.



Erotivm


Hodie id fiet.



Menaechmvs


In eo uterque proelio potabimus;

uter ibi melior bellator erit inventus cantharo,

† tuest legio adiudicato, cum utro hanc noctem sies.

ut ego uxorem, mea voluptas, ubi te aspicio, odi male.



Erotivm


190Interim nequis quin eius aliquid indutus sies.

quid hoc est?



Menaechmvs


Induviae tuae atque uxoris exuviae, rosa.



Erotivm


Superas facile, ut superior sis mihi quam quisquam qui impetrant.



Penicvlvs


Meretrix tantisper blanditur, dum illud quod rapiat videt;

nam si amabas, iám oportebat nasum abreptum mordicus.



Menaechmvs


Sustine hoc, Penicule: exuvias facere quas vovi volo.



Penicvlvs


Cedo; sed obsecro hercle, salta sic cum palla postea.



Menaechmvs


Ego saltabo? sanus hercle non es.



Penicvlvs


Egone an tu magis?

si non saltas, exue igitur.



Menaechmvs


Nimio ego hanc periculo

200surrupui hodie. meo quidem animo ab Hippolyta subcingulum

Hercules haud aeque magno umquam abstulit periculo.

cape tibi hanc, quando una vivis meis morigera moribus.



Erotivm


Hoc animo decet animatos esse amatores probos.



Penicvlvs


Qui quidem ad mendicitatem se properent detrudere.



Menaechmvs


205Quattuor minis ego emi istanc anno uxori meae.



Penicvlvs


Quattuor minae perierunt plane, ut ratio redditur.



Menaechmvs


Scin quid volo ego te accurare?



Erotivm


Scio, curabo quae voles.



Menaechmvs


Iube igitur tribus nóbis apud te prandium accurarier

atque aliquid scitamentorum de foro opsonarier,

210glandionidam suillam, laridum pernonidam,

aut sincipitamenta porcina aut aliquid ad eum modum,

madida quae mi adposita in mensa miluinam suggerant;

atque actutum.



Erotivm


Licet ecastor.



Menaechmvs


Nos prodimus ad forum.

iam hic nos erimus: dum coquetur, interim potabimus.



Erotivm


215Quando vis veni, parata res erit.



Menaechmvs


Propera modo.

sequere tu.—



Penicvlvs


Ego hercle vero te et servabo et te sequar,

neque hodie ut te perdam, meream deorum divitias mihi.—



Erotivm


Evocate intus Culindrum mihi coquom actutum foras.



Scaena 4

Erotivm


219sportulam cape atque argentum. eccos tris nummos habes.



Cylindrvs


220Habeo.



Erotivm


Abi atque obsonium adfer; tribus vide quod sit satis:

neque defiat neque supersit.



Cylindrvs


Cuius modi hí homines erunt?



Erotivm


Ego et Menaechmus et parasitus eius.



Cylindrvs


Iam isti sunt decem;

nam parasitus octo hominum munus facile fungitur.



Erotivm


Elocuta sum convivas, ceterum cura.



Cylindrvs


Licet.

225cocta sunt, iube ire accubitum.



Erotivm


Redi cito.



Cylindrvs


Iam ego hic ero.—



Actus II

Scaena 1

Menaechmvs


226Voluptas nullast navitis, Messenio,

maior meo animo, quam quom ex alto procul

terram conspiciunt.



Messenio


Maior, non dicam dolo,

[quam] si adveniens terram videas quae fuerit tua.

230sed quaeso, quam ob rem nunc Epidamnum venimus?

an quasi mare omnis circumimus insulas?



Menaechmvs


Fratrem quaesitum geminum germanum meum.



Messenio


Nam quid modi futurum est illum quaerere?

hic annus sextust postquam ei reí operam damus.

235Histros, Hispanos, Massiliensis, Hilurios,

mare superum omne Graeciamque exoticam

orasque Italicas omnis, qua adgreditur mare,

sumus círcumvecti. sí acum, credo, quaereres,

acum invenisses, si appareret, iam diu.

240hominem inter vivos quaeritamus mortuom;

nam invenissemus iam diu, si viveret.



Menaechmvs


Ergo istuc quaero certum qui faciat mihi,

qui sese dicat scire eum esse emortuom:

operam praeterea numquam sumam quaerere.

245verum aliter vivos numquam desistam exsequi.

ego illúm scio quam cordi sit carus meo.



Messenio


In scirpo nodum quaeris. quin nos hinc domum

redimus, nisi si historiam scripturi sumus?



Menaechmvs


Dictum facessas, datum edis, caveas malo.

250molestus ne sis, non tuo hoc fiet modo.



Messenio


Em

illoc enim vérbo esse me servom scio.

non potuit paucis plura plane proloqui.

verum tamen néqueo contineri quin loquar.

audin, Menaechme? quom inspicio marsuppium,

255viaticati hercle admodum aestive sumus.

ne tu hercle, opinor, nisi domum revorteris,

ubi nihil habebis, geminum dum quaeres, gemes.

nam ita est haec hominum natio: in Epidamnieis

voluptárii atque potatores maxumi;

260tum sycophantae et palpatores plurumi

in urbe hac habitant; tum meretrices mulieres

nusquam perhibentur blandiores gentium.

propterea huic urbi nomen Epidamno inditumst,

quia nemo ferme huc sine damno devortitur.



Menaechmvs


265Ego istúc cavebo. cedo dum huc mihi marsuppium.



Messenio


Quid eo vis?



Menaechmvs


Iam aps te metuo de verbis tuis.



Messenio


Quid metuis?



Menaechmvs


Ne mihi damnum in Epidamno duis.

tu magnus amator mulierum es, Messenio,

ego autem homo iracundus, animi perditi;

270id utrumque, argentum quando habebo, cavero,

ne tu delinquas neve ego irascar tibi.



Messenio


Cape atque serva. me lubente feceris.



Scaena 2

Cylindrvs


273Bene opsonavi atque ex mea sententia,

bonum anteponam prandium pransoribus.

275sed eccúm Menaechmum video. vae tergo meo,

prius iám convivae ambulant ante ostium,

quam ego opsonatu redeo. adibo atque alloquar.

Menaechme, salve.



Menaechmvs


Di te amabunt quisquis ⟨es⟩.



Cylindrvs


Quisquis * * * ⟨quis⟩ ego sim?



Menaechmvs


280Non hercle vero.



Cylindrvs


Vbi convivae ceteri?



Menaechmvs


Quos tu convivas quaeris?



Cylindrvs


Parasitum tuom.



Menaechmvs


Meum parasitum? certe hic insanust homo.



Messenio


Dixin tibi esse hic sycophantas plurumos?

* * *



Menaechmvs


285Quem tu parasitum quaeris, adulescens, meum?



Messenio


Peniculum éccum in vidulo salvom fero.



Cylindrvs


Menaechme, numero huc advenis ad prandium.

nunc opsonatu redeo.



Menaechmvs


Responde mihi,

adulescens: quibus hic pretiis porci veneunt

290sacres sinceri?



Cylindrvs


Nummis.



Menaechmvs


Nummum a me accipe:

iube té piari de mea pecunia.

nam équidem insanum esse te certo scio,

qui mihi molestu's homini ignoto, quisquis es.



Cylindrvs


Cylindrus ego sum: non nosti nomen meum?



Menaechmvs


295Si tu Cylindrus seu Coriendrus, perieris.

ego te non novi, neque novisse adeo volo.



Cylindrvs


Est tibi Menaechmo nomen, tantum quod sciam.



Menaechmvs


Pro sano loqueris quom me appellas nomine.

sed ubi novisti me?



Cylindrvs


Vbi ego te noverim,

300qui amicam habes eram meam hanc Erotium?



Menaechmvs


Neque hercle ego habeo, neque te quis homo sis scio.



Cylindrvs


Non scis quis ego sim, qui tibi saepissime

cyathisso apud nos, quando potas?



Messenio


Ei mihi,

quom nihil est qui illi homini diminuam caput.



Menaechmvs


305Tun cyathissare mihi soles, qui ante hunc diem

Epidamnum numquam vidi neque veni?



Cylindrvs


Negas?



Menaechmvs


Nego hercle vero.



Cylindrvs


Non tu in illisce aedibus

† habitas?



Menaechmvs


Di illos homines, qui illic habitant, perduint.



Cylindrvs


Insanit hic quidem, qui ipse male dicit sibi.

310audin, Menaechme?



Menaechmvs


Quid vis?



Cylindrvs


Si me consulas,

nummum illum quem mihi dudum pollicitu's dare—

nam tu quidem hercle certo non sanu's satis,

Menaechme, qui nunc ipsus male dicas tibi—

iubeas, si sapias, porculum adferri tibi.



Messenio


Eu hercle hominem multum, et odiosum mihi.



Cylindrvs


Solet iocari saepe mecum illoc modo.

quam vis ridiculus est, ubi uxor non adest.

quid ais tu?



Menaechmvs


Quid vis, inquam.



Cylindrvs


Satin hoc quod vides

320tribus vóbis opsonatumst, an opsono amplius,

tibi et parasito et mulieri?



Menaechmvs


Quas [tu] mulieres,

quos tu parasitos loquere?



Messenio


Quod te urget scelus,

qui huic sis molestus?



Cylindrvs


Quid tibi mecum est rei?

ego te non novi: cum hoc quem novi fabulor.



Messenio


325Non edepol tú homo sanus es, certo scio.



Cylindrvs


Iam ergo haec madebunt faxo, nil morabitur.

proin tu ne quo abeas longius ab aedibus.

numquid vis?



Menaechmvs


Vt eas maximam malam crucem.



Cylindrvs


Ire hercle meliust te interim atque accumbere,

330dum ego haec appono ad Volcani violentiam.

ibo intro et dicam te hic adstare Erotio,

ut te hinc abducat potius quam hic adstes foris.—



Menaechmvs


Iamne abiit ⟨illic⟩? edepol haud mendacia

tua verba experior esse.



Messenio


Observato modo:

335nam istic meretricem credo habitare mulierem,

ut quidem ille insanus dixit, qui hinc abiit modo.



Menaechmvs


Sed miror qui ille noverit nomen meum.



Messenio


Minime hercle mirum. morem hunc meretrices habent:

ad portum mittunt servolos, ancillulas;

340si quae peregrina navis in portum advenit,

rogitant cuiatis sit, quid ei nomen siet,

postilla extemplo se applicant, agglutinant:

si pellexerunt, perditum amittunt domum.

nunc ín istoc portu stát navis praedatoria,

345aps qua cavendum nobis sane censeo.



Menaechmvs


Mones quidem hercle recte.



Messenio


Tum demum sciam

recte monuisse, si tu recte caveris.



Menaechmvs


Tace dúm parumper, nam concrepuit ostium:

videamus qui hinc egreditur.



Messenio


Hoc ponam interim.

350asservatote haec sultis, navales pedes.



Scaena 3

Erotivm


351Sine fóres sic, abi, nolo óperiri.

intús para, curá, vide, quod opúst fiat:

sterníte lectos, incéndite odores; múnditia

inlécebra animost amántium.

amánti amoenitás malost, nobís lucrost.

sed ubi ílle est, quem coquos ánte aedis esse áit? atque eccum video,

qui mi ést usui et plurímum prodest.

item hinc últro fit, ut méret, potissimus nostraé domi ut sit;

360nunc éum adibo, adloquar ultro.

animúle mi, mihi mirá videntur,

te hic stáre foris, fores quoí pateant,

magis quám domus tua domus quom haéc tua sit.

omné paratumst, ut iússisti

365atque út voluisti, néque tibi

ullá morast intus.

prandium, út iussisti, hic cúratumst:

ubi lúbet, ire licet áccubitum.



Menaechmvs


Quícum haec mulier loquitur?



Erotivm


Equidem tecum.



Menaechmvs


Quid mecum tibi

370fuit umquam aut nunc est negoti?



Erotivm


Quia pol te unum ex omnibus

Venus me voluit magnificare, neque id haud immerito tuo.

nam ecastor solus benefactis tuis me florentem facis.



Menaechmvs


Certo haec mulier aut insana aut ebria est, Messenio,

quaé hominem ignotum compellet me tam familiariter.



Messenio


375Dixin égo istaec hic solere fieri? folia nunc cadunt,

praeut si triduom hoc hic erimus: tum arbores in te cadent.

nam ita sunt hic meretrices: omnes elecebrae argentariae.

sed sine me dum hanc compellare. heus mulier, tibi dico.



Erotivm


Quid est?



Messenio


Vbi tu húnc hominem novisti?



Erotivm


Ibidem ubi hic me iam diu,

380in Epidamno.



Messenio


In Epidamno? qui huc in hanc urbem pedem,

nisi hodie, numquam intro tetulit?



Erotivm


Heia, delicias facis.

mi Menaechme, quin, amabo, is intro? hic tibi erit rectius.



Menaechmvs


Haec quidem edepol recte appellat meo me mulier nomine.

nimis miror, quid hoc sít negoti.



Messenio


Oboluit marsuppium

385huic istuc quod habes.



Menaechmvs


Atque edepol tu me monuisti probe.

accipe dum hoc. iam scibo, utrum haec me mage amet an marsuppium.



Erotivm


Eamus intro, ut prandeamus.



Menaechmvs


Bene vocas: tam gratiast.



Erotivm


Cur igitur me tibi iussisti coquere dudum prandium?



Menaechmvs


Egon te iussi coquere?



Erotivm


Certo, tibi et parasito tuo.



Menaechmvs


390Cui, malum, parasito? certo haec mulier non sanast satis.



Erotivm


Peniculo.



Menaechmvs


Quis iste ést Peniculus? qui extergentur baxeae?



Erotivm


Scilicet qui dudum tecum venit, quom pallam mihi

detulisti, quám ab uxore tua surrupuisti.



Menaechmvs


Quid est?

tibi pallam dedi, quam uxori meae surrupui? sanan es?

395certe haec mulier cantherino ritu ástans somniat.



Erotivm


Qui lubet ludibrio habere me atque ire infitias mihi

facta quae sunt?



Menaechmvs


Dic quid est id quod negem quod fecerim?



Erotivm


Pallam te hodie mihi dedisse uxoris.



Menaechmvs


Etiam nunc nego.

ego quidem neque umquam uxorem hábui neque habeo, neque huc

400umquam, postquam natus sum, intra portam penetravi pedem.

prandi in navi, inde huc sum egressus, te conveni.



Erotivm


Eccere,

perii misera, quam tu mihi nunc navem narras?



Menaechmvs


Ligneam,

saepe tritam, saepe fixam, saepe excussam malleo;

quasi supellex pellionis, palus palo proxumust.



Erotivm


405Iám, amabo, desiste ludos facere atque i hac mecum semul.



Menaechmvs


Nescio quem, mulier, alium hóminem, non me quaeritas.



Erotivm


Non ego te novi Menaechmum, Moscho prognatum patre,

qui Syracusis perhibere natus esse in Sicilia,

ubi rex Agathocles regnator fuit et iterum Phintia,

tertium Liparo, qui in morte regnum Hieroni tradidit,

nunc Hiero est?



Menaechmvs


Haud falsa, mulier, praedicas.



Messenio


Pro Iuppiter,

num istaec mulier illinc venit, quae te novit tam cate?



Menaechmvs


Hercle opinor, pernegari non potest.



Messenio


Ne feceris. periisti, si intrassis intra limen.



Menaechmvs


Quin tu tace modo.

bene res geritur. adsentabor quidquid dicet mulieri,

si possum hospitium nancisci. iam dudum, mulier, tibi

non imprudens advorsabar: hunc metuebam, ne meae

uxori renuntiaret de palla et de prandio.

nunc, quando vis, eamus intro.



Erotivm


Etiam parasitum manes?



Menaechmvs


Neque ego illum maneo, neque flocci facio, neque, si venerit,

eum volo intromitti.



Erotivm


Ecastor haud invita fecero.

425sed scin quid te amabo ut facias?



Menaechmvs


Impera quid vis modo.



Erotivm


Pallam illam, quam dudum dederas, ad phrygionem ut deferas,

ut reconcinnetur atque ut opera addantur quae volo.



Menaechmvs


Hercle qui tu recte dicis: eádem ignorabitur,

ne uxor cognoscat te habere, si in via conspexerit.



Erotivm


430Ergo mox auferto tecum, quando abibis.



Menaechmvs


Maxime.



Erotivm


Eamus intro



Menaechmvs


Iam sequar te. húnc volo etiam conloqui.

eho Messenio, accede huc.



Messenio


Quid negoti est?



Menaechmvs


†sussciri.



Messenio


Quid eo opust?



Menaechmvs


Opus est. scio ut me dices.



Messenio


Tanto nequior.



Menaechmvs


Habeo praedam: tantum incepi óperis. ei quantum potes,

abduc istos in tabernam actutum devorsoriam.

tum facito ante solem occasum ut venias advorsum mihi.



Messenio


Non tu istas meretrices novisti, ere.



Menaechmvs


Tace, inquam * * *

mihi dolebit, non tibi, si quid ego stulte fecero.

440mulier haec stulta atque inscita est; quantum perspexi modo,

est hic praeda nobis.—



Messenio


Perii, iamne abis? periit probe:

ducit lembum dierectum navis praedatoria.

sed ego inscitus qui domino me postulem moderarier:

dicto me emit audientem, haud imperatorem sibi.

445sequimini, ut, quod imperatum est, veniam advorsum temperi.—



Actus III

Scaena 1

Penicvlvs


446Plus triginta ánnis natus sum, quom ínterea loci,

numquam quicquam facinus feci peius neque scelestius,

quám hodie, quom in contionem mediam me immersi miser.

ubi ego dúm hieto, Menaechmus se subterduxit mihi

450atque abiit ad amicam, credo, neque me voluit ducere.

qui illum di omnes perduint, qui primus commentust * * *

contionem habere, qui homines occupatos occupat.

non ad eam rem ótiosos homines decuit deligi,

qui nisi adsint quom citentur, census capiat ilico?

455* * *

* * *

adfatim est hominum, in dies qui singulas escas edint,

quibus negoti nihil est, qui essum neque vocantur neque vocant:

eos oportet contioni dare operam atque comitiis.

460sí id ita esset, non ego hodie perdidissem prandium,

quoi tam credo † datum voluisse quam me video vivere.

ibo: etiamnum reliquiarum spes animum oblectat meum.

sed quid ego video? Menaechmus cum corona exit foras.

sublatum est convivium, edepol venio adversum temperi.

465observabo, quid agat, hominem. post adibo atque adloquar.



Scaena 2

Menaechmvs


466Potine ut quiescas? ego tibi hanc hodie probe

lepideque concinnatam referam temperi.

non faxo eam esse dices: íta ignorabitur.



Penicvlvs


Pallam ad phrygionem fert confecto prandio

470vinoque expoto, parasito excluso foras.

non hercle is sum qui sum, ni hánc iniuriam

meque ultus pulchre fuero. observa quid dabo.



Menaechmvs


Pro di immortales, quoí homini umquam uno die

boni dedistis plus, qui minus speraverit?

475prandi, potavi, scortum accubui, apstuli

hanc, quoius heres numquam erit post hunc diem.



Penicvlvs


Nequeo quae loquitur exaudire clanculum;

satur nunc loquitur de me et de parti mea.



Menaechmvs


Ait hanc dedisse me sibí, atque eam meae

uxori surrupuisse. quoniam sentio

errare, extemplo, quasi res cúm ea esset mihi,

coepi adsentari: mulier quidquid dixerat,

idem ego dicebam. quid multis verbis ⟨opust⟩?

485minore nusquam bene fui dispendio.



Penicvlvs


Adibo ad hominem, nam turbare gestio.



Menaechmvs


Quis hic ést, qui adversus it mihi?



Penicvlvs


Quid ais, homo

levior quam pluma, pessime et nequissime,

flagitium hominis, subdole ac minimi preti?

490quid de te merui, qua me causa perderes?

ut surrupuisti te mihi dudum de foro!

fecisti funus med absente prandio.

cur ausu's facere, quoi ego aeque heres eram?



Menaechmvs


Adulescens, quaeso, quid tibi mecum est rei,

495qui mihi male dicas homini ignoto insciens?

an tibi malam rem vis pro male dictis dari?



Penicvlvs


†Pol eam quidem edepol te dedisse intellego.



Menaechmvs


Responde, adulescens, quaeso, quid nomen tibist?



Penicvlvs


Etiam derides, quasi nomen non noveris?



Menaechmvs


500Non edepol ego te, quod sciam, umquam ante hunc diem

vidi neque novi; verum certo, quisquis es,

si aéquom facias, mihi odiosus ne sies.



Penicvlvs


Menaechme, vigila.



Menaechmvs


Vigilo hercle equidem, quod sciam.



Penicvlvs


Non me novisti?



Menaechmvs


Non negem, si noverim.



Penicvlvs


505Tuom parasitum non novisti?



Menaechmvs


Non tibi

sanum est, adulescens, sinciput, intellego.



Penicvlvs


Responde, surrupuistin uxori tuae

pallam istanc hodie átque dédisti Erotio?



Menaechmvs


Neque hercle ego uxorem habeo neque ego Erotio

510dedi nec pallam surrupui.



Penicvlvs


Satin sanus es?

occisast haec res. non ego te indutum foras

exire vidi pallam?



Menaechmvs


Vae capiti tuo.

omnis cinaedos esse censes, tu quia es?

tun med indutum fuisse pallam praedicas?



Penicvlvs


Ego hercle vero.



Menaechmvs


Non tu abis quo dignus es?

aut te piari iube, homo insanissime.



Penicvlvs


Numquam edepol quisquam me exorabit, quin tuae

uxori rem omnem iám, uti sit gesta, eloquar;

520omnes in te istaec recident contumeliae:

faxo haud inultus prandium comederis.—



Menaechmvs


Quid hoc ést negoti? satine, ut quemque conspicor,

ita me ludificant? sed concrepuit ostium.



Scaena 3

Ancilla


524Menaechme, amare ait te multum Erotium,

525ut hoc una opera ⟨sibi⟩ ad aurificem deferas,

atque huc ut addas auri pondo únciam

iubeasque spinter novom reconcinnarier.



Menaechmvs


Et istúc et aliud, si quid curari volet,

me curaturum dicito, quidquid volet.



Ancilla


530Scin quid hoc sit spinter?



Menaechmvs


Nescio, nisi aureum.



Ancilla


Hoc est quod olim clanculum ex armario

te surrupuisse aiebas uxori tuae.



Menaechmvs


Numquam hercle factum est.



Ancilla


Non meministi, obsecro?

redde igitur spinter, si non meministi.



Menaechmvs


Mane.

535immo equidem memini. nempe hoc est, quod illí dedi.



Ancilla


Istuc.



Menaechmvs


Vbi illae armillaé sunt, quas una dedi?



Ancilla


Numquam dedisti.



Menaechmvs


Nam pol hoc unum dedi.



Ancilla


Dicam curare?



Menaechmvs


Dicito: curabitur.

et palla et spinter faxo referantur simul.



Ancilla


Amabo, mi Menaechme, inauris da mihi

faciendas pondo duom nummum, stalagmia,

ut te libenter videam, quom ad nos veneris.



Menaechmvs


Fiat. cedo aurum, ego manupretium dabo.



Ancilla


545Da sodes abs te: ⟨ego⟩ post reddidero tibi.



Menaechmvs


Immo cedo abs te: ego post tibi reddam duplex.



Ancilla


Non habeo.



Menaechmvs


At tu, quando habebis, tum dato.



Ancilla


Numquid [me] vis?—



Menaechmvs


Haec me curaturum dicito—

ut quantum possint quique liceant veneant.

550iamne abiit intro? abiit, operuit fores.

di me quidem omnes adiuvant, augent, amant.

sed quid ego cesso, dum datur mi occasio

tempusque, abire ab his locis lenoniis?

propera, Menaechme, fer pedem, confer gradum.

555demam hanc coronam atque abiciam ad laevam manum,

ut, siquis sequatur, hac me abiisse censeant.

ibo et conveniam servom, si potero, meum,

ut haec, quae bona dant di mihi, ex me sciat.—



Actus IV

Scaena 1

Matrona


559Egone hic me patiar frustra in matrimonio,

560ubi vir compilet clanculum quidquid domist

atque ea ad amicam deferat?



Penicvlvs


Quin tu taces?

manufesto faxo iam opprimes: sequere hac modo.

pallam ad phrygionem cum corona ébrius

ferebat, hodie tibi quam surrupuit domo.

565sed eccám coronam quám habuit. num mentior?

em hac ábiit, si vis persequi vestigiis.

atque edepol eccum óptume revortitur;

sed pallam non fert.



Matrona


Quid ego nunc cum illoc agam?



Penicvlvs


Idem quod semper: male habeas; sic censeo.

570huc concedamus: ex insidiis aucupa.



Scaena 2

Menaechmvs


571Vt hóc utimúr maximé more móro

moléstoque múltum, atque utí quique súnt

optumí, maxumé morem habént hunc:

cliéntes sibi ómnes volúnt esse múltos:

575boníne an malí sint, id haúd quaeritánt;

res magís quaeritúr quam cliéntum fidés

cuius modí clueat.

si ést pauper átque haud malús, nequam habétur,

sin díves malúst, is cliéns frugi habétur.

580quí neque legés neque aequóm bonum usquám colunt,

sollícitos patrónos habént.

datúm denegánt quod datum ést, litiúm plení, rapaces

virí, fraudulénti,

qui aut faénore aut periúriis habént rem parátam,

mens est in quo * * *

585eís ubi dicitur dies, simul patronis dicitur.

[quippe qui pro illis loquimur quae male fecerunt]

aut ád populum aut ín iure aut ápud aedilem rés est.

sicút me hodie nimis sóllicitum cliens quídam habuit, neque quód volui

agere aút quicum licitumst, ita med attinuit, ita detinuit.

590ápud aediles pro eius factis plurumisque pessumisque

dixi causam, condiciones tetuli tortas, confragosas:

aut plus aut minus quám opus fuerat dicto dixeram † controversiam, ut

sponsio fierét. quid ille? qui * * * praedem dedit.

néc magis manufestum ego hominem úmquam ullum teneri vidi:

595omnibus male factis testes tres aderant acerrumi.

di illum ómnes perdant, íta mihi hunc hódie corrupít diem,

meque adeo, quí hodie forum umquam oculis inspexi meis.

diem corrupi óptimum: iussi adparari prandium,

amica exspectat me, scio. ubi primum est licitum, ílico

600properavi abire de foro. iratast, credo, nunc mihi;

placabit palla quam dedi,

quam hódie uxori ábstuli atque huic détuli Erótio.



Penicvlvs


Quid aís?



Matrona


Viro me malo mále nuptam.



Penicvlvs


Satin aúdis quae illic lóquitur?



Matrona


Satis.



Menaechmvs


Sí sapiam, hinc intro ábeam, ubi mi bene sít.



Penicvlvs


Mane: male erit pótius.



Matrona


Ne íllam ecastor faénerato ábstulisti.



Penicvlvs


Síc datur.



Matrona


605Clanculum te istaec flagitia facere censebas potis?



Menaechmvs


Quid illuc est, uxor, negoti?



Matrona


Men rogas?



Menaechmvs


Vin hunc rogem?



Matrona


Aufer hinc palpationes.



Penicvlvs


Perge tu.



Menaechmvs


Quid tu mihi

tristis es?



Matrona


Te scire oportet.



Penicvlvs


Scit, sed dissimulat malus.



Menaechmvs


Quid negotist?



Matrona


Pallam—



Menaechmvs


Pallam?



Matrona


Quidam pallam—



Penicvlvs


Quid paves?



Menaechmvs


610Nil equidem paveo.



Penicvlvs


Nisi unum: palla pallorem incutit.

at tu ne clam me comesses prandium. perge in virum.



Menaechmvs


Non taces?



Penicvlvs


Non hercle vero taceo. nutat, ne loquar.



Menaechmvs


Non hercle ego quidem usquam quicquam nuto neque nicto tibi.



Matrona


Ne ego mecastor mulier misera.



Menaechmvs


Qui tu misera es? mi expedi.



Penicvlvs


615Nihil hoc confidentius, qui quae vides ea pernegat.



Menaechmvs


Per Iovem deosque omnis adiuro, uxor, (satin hoc est tibi?)

me isti non nutasse.



Penicvlvs


Credit iam tibi de isto: illuc redi.



Menaechmvs


Quó ego redeam?



Penicvlvs


Equidem ad phrygionem censeo. ei, pallam refer.



Menaechmvs


Quae istaec palla est?



Penicvlvs


Taceo iam, quando haec rem non meminit suam.

* * *



Menaechmvs


620Numquis servorum deliquit? num ancillae aut servi tibi

responsant? eloquere. impune non erit.



Matrona


Nugas agis.



Menaechmvs


Tristis admodum es. non mi istuc satis placet.



Matrona


Nugas agis.



Menaechmvs


Certe familiarium aliquoi írata es.



Matrona


Nugas agis.



Menaechmvs


Num mihi es irata saltem?



Matrona


Nunc tu non nugas agis.



Menaechmvs


625Non edepol deliqui quicquam.



Matrona


Em rursum nunc nugas agis.



Menaechmvs


Dic, mea uxor, quid tibi aegre est?



Penicvlvs


Bellus blanditur tibi.



Menaechmvs


Potin ut mihi molestus ne sis? num te appello?



Matrona


Aufer manum.



Penicvlvs


Sic datur. properato absente me comesse prandium,

post ante aedis cum corona me derideto ebrius.



Menaechmvs


630Neque edepol ego prandi neque hodie huc intro tetuli pedem.



Penicvlvs


Tun negas?



Menaechmvs


Nego hercle vero.



Penicvlvs


Nihil hoc homine audacius.

non ego te modo hic ante aedis cum corona florea

vidi astare? quom negabas mi esse sanum sinciput,

et negabas me novisse, peregrinum aibas esse te?



Menaechmvs


635Quin ut dudum divorti abs te, redeo nunc demum domum.



Penicvlvs


Novi ego te. non mihi censebas esse, qui te ulciscerer.

omnia hercle uxori dixi.



Menaechmvs


Quid dixisti?



Penicvlvs


Nescio,

eam ipsus roga.



Menaechmvs


Quid hoc est, uxor? quidnam hic narravit tibi?

quid id est? quid taces? quin dicis quid sit?



Matrona


Quasi tu nescias.

* * *

[palla mi est domo surrepta.]



Menaechmvs


[Palla surrepta est tibi?]



Matrona


640Me rogas?



Menaechmvs


Pol haud rogem te, si sciam.



Penicvlvs


O hominem malum,

ut dissimulat. non potes celare: rem novit probe.

omnia hercle ego edictavi.



Menaechmvs


Quid id est?



Matrona


Quando nil pudet

neque vis tua voluntate ipse profiteri, audi atque ades.

et quid tristis ⟨sim⟩ et quid hic mihi dixerit, faxo scias.

645palla mi est domo surrupta.



Menaechmvs


Palla surruptast mihi?



Penicvlvs


Viden ut ⟨te⟩ scelestus captat? huic surruptast, non tibi.

nam profecto tibi surrupta si esset—salva non foret.



Menaechmvs


Nil mihi tecum est. sed tu quid ais?



Matrona


Palla, inquam, periit domo.



Menaechmvs


Quis eam surrupuit?



Matrona


Pol istuc ille scit qui illam abstulit.



Menaechmvs


650Quis is homo est?



Matrona


Menaechmus quidam.



Menaechmvs


Edepol factum nequiter.

quis is Menaechmust?



Matrona


Tu istic, inquam.



Menaechmvs


Egone?



Matrona


Tu.



Menaechmvs


Quis arguit?



Matrona


Egomet.



Penicvlvs


Et ego. atque huic amicae detulisti Erotio.



Menaechmvs


Egon dedi?



Matrona


Tu, tu istic, inquam. vin adferri noctuam,

quae tu tu usque dicat tibi? nam nos iam defessi sumus.



Menaechmvs


655[Per Iovem deosque omnis adiuro, uxor (satin hoc est tibi?)]

[non dedisse.]



Matrona


[Immo hercle vero, nos non falsum dicere.]



Menaechmvs


Sed ego illam non condonavi, sed sic utendam dedi.



Matrona


Equidem ecastor tuam nec chlamydem do foras nec pallium

cuiquam utendum. mulierem aequom est vestimentum muliebre

660dare foras, virum virile. quin refers pallam domum?



Menaechmvs


Ego faxo referetur.



Matrona


Ex re tua, ut opinor, feceris;

nam domum numquam introibis, nisi feres pallam simul.

eo domum.



Penicvlvs


Quid mihi futurum est, qui tibi hanc operam dedi?



Matrona


Opera reddetur, quando quid tibi erit surruptum domo.—



Penicvlvs


665Id quidem edepol numquam erit, nam nihil est quod perdam domi.

cum viro cum uxore di vos perdant. properabo ad forum,

nam ex hac familia me plane éxcidisse intellego.—



Menaechmvs


Male mi uxor sese fecisse censet, quom exclusit foras;

quasi non habeam, quo intromittar, alium meliorem locum.

670si tibi displiceo, patiundum: at placuero huic Erotio,

quae me non excludet ab se, sed apud se occludet domi.

nunc ibo, orabo ut mihi pallam reddat, quam dudum dedi;

aliam illi redimam meliorem. heus, ecquis hic est ianitor?

aperite atque Erotium aliquis evocate ante ostium.



Scaena 3

Erotivm


675Quis hic me quaerit?



Menaechmvs


Sibi inimicus magis quam aétati tuae.



Erotivm


Mi Menaechme, cur ante aedis astas? sequere intro.



Menaechmvs


Mane.

scin quid est quod ego ad te venio?



Erotivm


Scio, ut tibi ex me sit volup.



Menaechmvs


Immo edepol pallam illam, amabo te, quam tibi dudum dedi,

mihi eam redde. uxor rescivit rem omnem, ut factum est, ordine.

680ego tibi redimam bis tanto pluris pallam, quam voles.



Erotivm


Tibi dedi equidem illam, ad phrygionem út ferres, paulo prius,

et illud spinter, ut ad aurificem ferres, ut fieret novom.



Menaechmvs


Mihi tu ut dederis pallam et spinter? numquam factum reperies.

nam ego quidem postquam illam dudum tibi dedi atque abii ad forum,

685nunc redeo, nunc te postillac video.



Erotivm


Video quam rem agis.

quia commisi, ut me defrudes, ad eam rem adfectas viam.



Menaechmvs


Neque edepol te defrudandi causa posco (quin tibi

dico uxorem rescivisse)—



Erotivm


Nec te ultro oravi ut dares:

tute ultro ad me detulisti, dedisti eam dono mihi;

690eandem nunc reposcis: patiar. tibi habe, aufer, utere

vel tu vel tua uxor, vel etiam in loculos compingite.

tu huc post hunc diem pedem intro non feres, ne frustra sis;

quando tu me bene merentem tibi habes despicatui,

nisi feres argentum, frustra me ductare non potes.

695aliam posthac invenito quám habeas frustratui.—



Menaechmvs


Nimis iracunde hercle tandem. heús tu, tibi dico, mane,

redi. etiamne astas? etiam audes mea revorti gratia?

abiit intro, occlusit aedis. nunc ego sum exclusissimus:

neque domi neque apud amicam mihi iam quicquam creditur.

700ibo et consulam hanc rem amicos, quid faciendum censeant.—



Actus V

Scaena 1

Menaechmvs


701Nimis stúlte dudum feci, quom marsuppium

Messenioni cum argento concredidi.

immersit aliquo sese, credo, in ganeum.



Matrona


Provisam quam mox vir meus redeat domum.

705sed eccum video. salva sum, pallam refert.



Menaechmvs


Demiror ubi nunc ambulet Messenio.



Matrona


Adibo atque hominem accipiam quibus dictis meret.

non te pudet prodire in conspectum meum,

flagitium hominis, cum istoc ornatu?



Menaechmvs


Quid est?

710quae te res agitat, mulier?



Matrona


Etiamne, impudens,

muttire verbum unum audes aut mecum loqui?



Menaechmvs


Quid tandem admisi in me, ut loqui non audeam?



Matrona


Rogas me? ⟨o⟩ hominis impudentem audaciam!



Menaechmvs


Non tu scis, mulier, Hecubam quapropter canem

715Graii esse praedicabant?



Matrona


Non equidem scio.



Menaechmvs


Quia idem faciebat Hecuba quod tu nunc facis:

omnia mala ingerebat, quemquem aspexerat.

itaque adeo iure coepta appellari est canes.



Matrona


Non ego istaec ⟨tua⟩ flagitia possum perpeti.

720nam med aetatem viduam ésse mavelim,

quam istaec flagitia tua pati quae tu facis.



Menaechmvs


Quid id ad me, tu te nuptam possis perpeti

an sis abitura a tuo viro? an mos hic ita est,

peregrino ut advenienti narrent fabulas?



Matrona


725Quas fabulas? non, inquam, patiar praeterhac,

quin vidua vivam quam tuos móres perferam.



Menaechmvs


Mea quidem hercle causa vidua vivito,

vel usque dum regnum optinebit Iuppiter.



Matrona


At mihi negabas dudum surrupuisse te,

730nunc eandem ante oculos attines: non te pudet?



Menaechmvs


Eu hercle, mulier, multum et audax et mala es.

tun tibi hanc surreptam dicere audes, quam mihi

dedit alia mulier ut concinnandam darem?



Matrona


Ne istuc mecastor—iam patrem accersam meum

735atque ei narrabo tua flagitia quae facis.

ei, † Deceo, quaere meum patrem, tecum simul

ut veniat ad me: ita rem esse dicito.

iam ego aperiam istaec tua flagitia.



Menaechmvs


Sanan es?

quae mea flagitia?



Matrona


Pallam atque aurum meum

740domo suppilas tuae uxori et tuae

degeris amicae. satin haec recte fabulor?



Menaechmvs


Quaeso hercle, mulier, si scis, monstra quod bibam,

tuam qui possim perpeti petulantiam.

quem tú hominem ⟨esse me⟩ arbitrere, nescio;

745ego te simitu novi cum Porthaone.



Matrona


Si me derides, at pol illum non potes,

patrem meum, qui huc advenit. quin respicis?

novistin tu illum?



Menaechmvs


Novi cum Calcha simul:

eodém die illum vidi quo te ante hunc diem.



Matrona


750Negas novisse me? negas patrem meum?



Menaechmvs


Idem hercle dicam, sí avom vis adducere.



Matrona


Ecastor pariter hoc atque alias res soles.



Scaena 2

Senex


753Vt aétas mea ést atque ut hóc usus fácto est

gradum proferam, progrediri properabo.

755sed id quam mihi facile sit, haud sum falsus.

nam pernicitas deserit: consitus sum

senectute, onustum gero corpus, vires

reliquere: ut aetas mala est; mers mala ergost.

nam res plurumas pessumas, quom advenit, fert:

760quas si aútumem omnis, nimis lóngus sermost.

sed haec res mihi in pectore et corde curaest,

quidnam hóc sit negóti, quod fília sic

repénte expetít me, ut ád sese irem.

nec, quíd id sit, mihí certiús facit, quid

velít, quid me accersat.

verúm propemodúm iam sció, quid siet rei.

765credo cum viro litigium natum esse aliquod.

ita istaec solent, quae viros subservire

sibi postulant, dote fretae, feroces.

et illi quoque haud abstinent saepe culpa.

verum est modus tamen, quoad pati uxorem oportet;

770nec pol filia umquam patrem accersit ad se,

nisi aut quid commissi aut iurgi est ⟨iusta⟩ causa.

sed id quidquid est, iam sciam. atque eccam eampse

ante aedis et eius virum tristem video.

id ést quod suspicábar.

775áppellabo hanc.



Matrona


Ibo advorsum. sálve multum, mí pater.



Senex


Salva sis. salven advenio? salven accersi iubes?

quid tu tristis es? quid ille autem abs te iratus destitit?

nescio quíd vos velitati éstis inter vos duos.

loquere, uter meruistis culpam? paucis, non longos logos.



Matrona


780Nusquam equidem quicquam deliqui: hoc primum te absolvo, pater.

verum vivere hic non possum neque durare ullo modo.

proin tu me hinc abducas.



Senex


Quid istuc autem est?



Matrona


Ludibrio, pater,

habeor.



Senex


Vnde?



Matrona


Ab illo, quoi me mandavisti, meo viro.



Senex


Ecce autem litigium. quotiens tandem édixi tibi,

785ut caveres, neuter ad me iretis cum querimonia?



Matrona


Qui ego istuc, mi pater, cavere possum?



Senex


Men interrogas?



Matrona


Nisi non vis.



Senex


Quotiens monstravi tibi, viro ut morem geras,

quid ille faciat, né id observes, quó eat, quid rerum gerat.



Matrona


790At enim ille hinc amat meretricem ex proxumo.



Senex


Sane sapit,

atque ob istánc industriam etiam faxo amabit amplius.



Matrona


Atque ibi potat.



Senex


Tua quidem ille causa potabit minus,

si illic sive alibi libebit? quae haec, malum, impudentiast?

una opera prohibere, ad cenam ne promittat, postules,

795neve quemquam accipiat alienum apud se. serviren tibi

postulas viros? dare una ópera pensum postules,

inter ancillas sedere iubeas, lanam carere.



Matrona


Non equidem mihi te advocatum, pater, adduxi, sed viro.

hinc stas, illim causam dicis.



Senex


Si ille quid deliquerit,

800multo tanto illum accusabo, quam te accusavi, amplius.

quando te auratam et vestitam bene habet, ancillas penum

recte praehibet, melius sanam est, mulier, mentem sumere.



Matrona


At ille suppilat mihi aurum et pallas ex arcis domo,

me despoliat, mea ornamenta clam ad meretrices degerit.



Senex


805Male facit, si istuc facit; si non facit, tu male facis,

quae insontem insimules.



Matrona


Quin etiam nunc habet pallam, pater,

⟨et⟩ spinter, quod ad hanc detulerat, nunc, quia rescivi, refert.



Senex


Iám ego ex hoc, ut factumst, scibo. ⟨íbo⟩ ad hominem atque adloquar.

dic mi istuc, Menaechme, quod vos dissertatis, ut sciam.

810quid tu tristis es? quid illa autem irata abs te destitit?



Menaechmvs


Quisquis es, quidquid tibi nomen est, senex, summum Iovem

deosque do testes—



Senex


Qua de re aut cuius rei rerum omnium?



Menaechmvs


Me neque isti male fecisse mulieri, quae me arguit

hanc domo ab se surrupuisse atque abstulisse * * * deierat.

sí ego intra aedis huius umquam, ubi habitat, penetravi ⟨pedem⟩,

omnium hominum exopto ut fiam miserorum miserrimus.



Senex


Sanun es, qui istuc exoptes aut neges te umquam pedem

in eas aedis intulisse ubi habitas, insanissime?



Menaechmvs


820Tun, senex, ais habitare med in illisce aedibus?



Senex


Tun negas?



Menaechmvs


Nego hercle vero.



Senex


Immo hercle †ludere negas;

nisi quo nocte hac exmigrastis. concede huc, ⟨mea⟩ filia.

quid tu ais? num hinc exmigrastis?



Matrona


Quem in locum aut ⟨quam⟩ ob rem, obsecro?



Senex


Non edepol scio.



Matrona


Profecto ludit te hic. non tu tenes?



Senex


825Iam vero, Menaechme, satis iocatu's. nunc hanc rem gere.



Menaechmvs


Quaeso, quid mihi tecum est? unde aut quis tu homo es? * * *

† tibi aut adeo isti, quae mihi molesta est quoquo modo?



Matrona


Viden tu ílli oculos virere? ut viridis exoritur colos

ex temporibus atque fronte, ut oculi scintillant, vide.



Menaechmvs


Quid mihi meliust, quam quando illi me insanire praedicant,

ego med adsimulem insanire, ut illos a me absterream?



Matrona


Vt pandiculans oscitatur. quid nunc faciam, mi pater?



Senex


Concede huc, mea nata, ab istoc quam potest longissime.



Menaechmvs


835Euhoe Bacche, Bromie, quo me in silvam venatum vocas?

audio, sed non abire possum ab his regionibus,

ita illa me ab laeva rabiosa femina adservat canis,

poste autem illinc hircus † alus, qui saepe aetate in sua

perdidit civem innocentem falso testimonio.



Senex


840Vae capiti tuo.



Menaechmvs


Ecce, Apollo mi ex oraclo ímperat,

ut ego ílli oculos exuram lampadibus ardentibus.



Matrona


Perii, mi pater, minatur míhi oculos exurere.



Menaechmvs


[Ei mihi, insanire me aiunt, ultro cum ipsi insaniunt.]



Senex


Filia, heus.



Matrona


Quid est? quid agimus?



Senex


Quid si ego huc servos cito?

845ibo, abducam qui hunc hinc tollant et domi devinciant,

prius quam turbarum quid faciat amplius.



Menaechmvs


Enim haereo;

ni occupo aliquid mihi consilium, hí domum me ad se auferent.

pugnis me votas in huius ore quicquam parcere,

ni a meis oculis abscedat in malam magnam crucem.

850faciam quod iubes, Apollo.



Senex


Fuge domum, quantum potest,

ne hic te obtundat.



Matrona


Fugio. amabo, ádserva istunc, mi pater,

ne quo hinc abeat. sumne ego mulier misera, quae illaec audio?—



Menaechmvs


Haud male, ⟨Apollo⟩ illanc amovi; nunc hunc impurissimum,

barbatum, tremulum Tithonum, qui cluet Cygno patre,

855ita mihi imperas ut ego huius membra atque ossa atque artua

comminuam illo scipione quem ipse habet.



Senex


Dabitur malum,

me quidem si attígeris aut si propius ad me accesseris.



Menaechmvs


Faciam quod iubes; securim capiam ancipitem, atque hunc senem

osse fini dedolabo ássulatim viscera.



Senex


860Enim vero illud praecavendumst, atque adcurandumst mihi;

sane ego illúm metuo, ut minatur, ne quid male faxit mihi.



Menaechmvs


Multa mi imperas, Apollo: nunc equos iunctos iubes

capere me indomitos, ferocis, atque in currum inscendere,

ut ego hunc proteram leonem vetulum, olentem, edentulum.

865iam adstiti in currum, iam lora teneo, iam stimulus in manust.

agite equi, facitote sonitus ungularum appareat,

cursu celeri facite inflexa sit pedum pernicitas.



Senex


Mihin equis iunctis minare?



Menaechmvs


Ecce, Apollo, denuo

me iubes facere impetum in eum qui stat atque occidere.

870sed quis hic est qui me capillo hínc de curru deripit?

imperium tuom demutat atque edictum Apollinis.



Senex


Eu hércle morbum acrem ac durum * * * di vostram fidem.

vel hic qui insanit, quam valuit paulo prius;

ei derepente tantus morbus incidit.

875ibo atque accersam medicum iam quantum potest.—



Scaena 3

Menaechmvs


876Iamne isti abierunt, quaeso, ex conspectu meo,

qui me vi cogunt, ut validus insaniam?

quid cesso abire ad navem, dum salvo licet?

vosque omnis quaeso, si senex revenerit,

ne me indicetis qua platea hinc aufugerim.—



Senex


Lumbi sedendo, óculi spectando dolent,

manendo medicum, dum se ex opere recipiat.

odiosus tandem vix ab aegrotis venit.

885ait se óbligasse crus fractum Aesculapio,

Apollini autem brachium. nunc cogito,

utrum me dicam ducere medicum an fabrum.

atque eccum incedit. move formicinum gradum.



Scaena 4

Medicvs


889quid esse ílli morbi, dixeras? narra, senex.

890num laruatust aut cerritus? fac sciam.

num eum veternus aut aqua intercus tenet?



Senex


Quin ea te causa duco, ut id dicas mihi

atque illum ut sanum facias.



Medicvs


Perfacile id quidemst.

sanum futurum, mea ego id promitto fide.



Senex


895Magna cum cura ego illum curari volo.



Medicvs


Quin suspirabo plus sescenta ín die:

ita ego eum cum cura magna curabo tibi.



Senex


Atque eccum ipsum hominem. observemus, quam rem agat.



Scaena 5

Menaechmvs


899Edepol ne hic dies pervorsus atque advorsus mi optigit.

900quae me clam ratus sum facere, ea ómnia fecit palam

parasitus, qui me complevit flagiti et formidinis,

meus Vlixes, suo qui regi tantum concivit mali.

quém ego hominem, síquidem vivo, vita evolvam sua—

sed ego stultus sum, qui illius esse dico, quae meast:

905meo cibo et sumptu educatust. anima privabo virum.

condigne autem haec meretrix fecit, ut mos est meretricius:

quia rogo, palla ut referatur rursum ad uxorem meam,

mihi se ait dedisse. eu edepol né ego homo vivo miser.



Senex


Audin quae loquitur?



Medicvs


Se miserum praedicat.



Senex


Adeas velim.



Medicvs


910Salvos sis, Menaechme. quaeso, cur apertas brachium?

non tu scis, quantum isti morbo nunc tuo facias mali?



Menaechmvs


Quin tu te suspendis?



Senex


Ecquid sentis?



Medicvs


Quidni sentiam?

non potest haec res ellebori †iungere optinerier.

sed quid ais, Menaechme?



Menaechmvs


Quid vis?



Medicvs


Dic mihi hoc quod te rogo:

915album an atrum vinum potas?



Menaechmvs


Quin tu is in malam crucem?



Medicvs


Iam hercle occeptat insanire primulum. * * *



Menaechmvs


Quin tu me interrogas,

purpureum panem an puniceum soleam ego esse an luteum?

soleamne esse avis squamosas, piscis pennatos?



Senex


Papae,

audin tu ut deliramenta loquitur? quid cessas dare

potionis aliquid prius quam percipit insania?



Medicvs


Mane modo, etiam percontabor alia.



Senex


Occidis fabulans.



Medicvs


Dic mihi hoc: solent tibi umquam óculi duri fieri?



Menaechmvs


Quid? tu me lucustam censes esse, homo ignavissime?



Medicvs


925Dic mihi: en umquam intestina tibi crepant, quod sentias?



Menaechmvs


Vbi satur sum, nulla crepitant; quando esurio, tum crepant.



Medicvs


Hoc quidem edepol hau pro insano verbum respondit mihi.

perdormiscin usque ad lucem? facilen tu dormis cubans?



Menaechmvs


Perdormisco, si resolvi árgentum cui debeo—

930qui te Iuppiter dique omnes, percontator, perduint.



Medicvs


Nunc homo insanire occeptat: de illis verbis cave tibi.



Senex


Immo Nestor nunc quidem est de verbis, praeut dudum fuit;

nam dudum uxorem suam esse aiebat rabiosam canem.



Menaechmvs


Quid, ego?



Senex


Dixti insanus, inquam.



Menaechmvs


Egone?



Senex


Tu istic, qui mihi

935etiam me iunctis quadrigis minitatu's prosternere.

egomet haec te vidi facere, égomet haec ted arguo.



Menaechmvs


At ego te sacram coronam surrupuisse Iovi scio,

et ob eam rem in carcerem ted esse compactum scio,

et postquam es emissus, caesum virgis sub furca scio;

tum patrem occidisse et matrem vendidisse etiam scio.

945satin haec pro sano male dicta male dictis respondeo?



Senex


Obsecro hercle, medice, propere, quidquid facturu's, face.

non vides hominem insanire?



Medicvs


Scin quid facias optimum est?

ad me face uti deferatur.



Senex


Itane censes?



Medicvs


Quippini?

ibi meo arbitratu potero curare hominem.



Senex


Age ut lubet.



Medicvs


950Elleborum potabis faxo áliquos viginti dies.



Menaechmvs


At ego te pendentem fodiam stimulis triginta dies.



Medicvs


I, arcesse homines, qui illunc ad me deferant.



Senex


Quot sunt satis?



Medicvs


Proinde ut insanire video, quattuor, nihilo minus.



Senex


Iam hic erunt. asserva tu istunc, medice.



Medicvs


Immo ibo domum,

955ut parentur quibus paratis opus est. tu servos iube

hunc ad me ferant.



Senex


Iam ego illic faxo erit.



Medicvs


Abeo.



Senex


Vale.—



Menaechmvs


Abiit socerus, abiit medicus. [nunc] sólus sum. pro Iuppiter,

quid illuc est quod med hisce homines insanire praedicant?

nam équidem, postquam gnatus sum, numquam aegrotavi unum diem,

960neque ego insanio neque pugnas neque ego litis coepio.

salvus salvos alios video, novi homines, adloquor.

an illi perperam insanire me aiunt, ipsi insaniunt?

quid ego nunc faciam? domum ire cupio: úxor non sinit;

huc autem nemo intromittit. nimis proventum est nequiter.

965hic ero usque: ad noctem saltem, credo, intromittar domum.



Scaena 6

Messenio


966Spectámen bonó servo id ést, qui rem erílem

procurat, videt, collocat cogitatque,

ut absente eró rem erí diligenter

tutétur, quam si ípse adsit aút rectiús.

970tergúm quam gulam, crura quam ventrem oportet

potióra esse, cuí cor modéste sitúmst.

recordetur id, qui nihili sunt, quid eis preti

détur ab suis eris, ignavis, improbis viris:

verbéra compedes

975molaé, [magna] lassitudo fames frigus durum,

haec prétia sunt ignaviae.

id ego male malum metuo: propterea bonum esse certumst potius quam malum;

nam magis multo patior facilius verba: verbera ego odi,

nimióque edo lubéntius molitúm, quam molitum praéhibeo.

980proptérea eri imperium éxsequor, bene ét sedate servo id;

atqué mihi id prodest.

álii ita ut in rem esse ducunt, sint: ego ita ero ut me esse oportet;

metum míhi adhibeam, culpam ábstineam, ero ut ómnibus in locis sím praesto:

[servi, qui cum culpa carent metuont, solent esse eris utibiles.]

[nam illi, qui nil metuont, postquam malum promeriti, tunc ei metuont.]

metuam haúd multum. prope est quándo erus ob fácta pretium exsólvet.

985⟨éo⟩ ego exemplo servio, térgi ut in rem esse arbitror.

postquam ín tabernam vása et servos cónlocavi, ut iusserat,

ita vénio adversum. nunc foris pultabo, adesse ut me sciat,

† neque virum ex hoc saltu damni salvom ut educam foras.

séd metuo, ne sero veniam depugnato proelio.



Scaena 7

Senex


990Pér ego vobis deos atque homines dico, ut imperium meum

sapienter habeatis curae, quae imperavi atque impero:

facite illic homo iam in medicinam ablatus sublimen siet,

nisi quidem vos vostra crura aut latera nihili penditis.

cave quisquam, quod illíc minitetur, vostrum flocci fecerit.

995quid státis? quid dubitátis? iam sublímen raptum opórtuit.

ego ibo ad medicum: praesto ero illi, cum venietis.



Menaechmvs


Occidi,

quid hoc ést negoti? quid illisce homines ad me currunt, opsecro?

quid voltis vos? quid quaeritatis? quid me circumsistitis?

quo rapitis me? quo fertis me? perii, opsecro vestram fidem,

1000Epidamnienses, subvenite, cives. quin me mittitis?



Messenio


Pro di immortales, obsecro, quid ego oculis aspicio meis?

erum meum indignissime nescio qui sublimen ferunt.



Menaechmvs


Ecquis suppetias mihi audet ferre?



Messenio


Ego, ere, audacissime.

o facinus indignum et malum, Epidamnii cives, erum

1005meum hic in pacato oppido luci deripier in via,

qui liber ad vos venerit.

mittite istunc.



Menaechmvs


Obsecro te, quisquis es, operam mihi ut des,

neu sinas in me insignite fieri tantam iniuriam.



Messenio


Immo et operam dabo et defendam et subvenibo sedulo.

1010numquam te patiar perire, me perirest aequius.

eripe oculum ísti, ab umero qui tenet, ere, te obsecro.

hisce ego iam sementem in ore faciam pugnosque obseram.

maximo hodie malo hercle vostro ístunc fertis. mittite.



Menaechmvs


Teneo ego huic oculum.



Messenio


Face ut oculi locus in capite appareat.

1015vos scelesti, vos rapacis, vos praedones.



Lorarii


Periimus.

obsecro hercle.



Messenio


Mittite ergo.



Menaechmvs


Quid me vobis tactiost?

pecte pugnis.



Messenio


Agite abite, fugite hinc in malam crucem.

em tibi etiam: quia postremus cedis, hoc praemi feres.

nimis bene ora commetavi atque ex mea sententia.

1020edepol, ere, ne tibi suppetias temperi adveni modo.



Menaechmvs


At tibi di semper, adulescens, quisquis es, faciant bene.

nam absque te esset, hodie numquam ad solem occasum viverem.



Messenio


Ergo edepol, si recte facias, ere, med emittas manu.



Menaechmvs


Liberem ego te?



Messenio


Verum, quandoquidem, ere, te servavi.



Menaechmvs


Quid est?

1025adulescens, erras.



Messenio


Quid, erro?



Menaechmvs


Per Iovem adiuro patrem,

med erum tuom non esse.



Messenio


Non taces?



Menaechmvs


Non mentior;

nec meus servos úmquam tale fecit quale tu mihi.



Messenio


Sic sine igitur, si tuom négas me ésse, abire liberum.



Menaechmvs


Mea quidem hercle causa liber esto atque ito quo voles.



Messenio


1030Nempe iubes?



Menaechmvs


Iubeo hercle, si quid imperi est in te mihi.



Messenio


Salve, mi patrone. cum tu liber es, Messenio,

gaudeo. credo hercle vobis. sed, patrone, te obsecro,

ne minus imperes mihí quam cum tuos servos fui.

apud ted habitabo et quando ibis, una tecum ibo domum.



Menaechmvs


1035Minime.



Messenio


Nunc ibo in tabernam, vasa atque argentum tibi

referam. recte est obsignatum in vidulo marsuppium

cum viatico: id tibí iam huc adferam.



Menaechmvs


Adfer strenue.



Messenio


Salvom tibi ita ut mihi dedisti reddibo. hic me mane.—



Menaechmvs


Nimia mira mihi quidem hodie exorta sunt miris modis:

1040alii me negant eum esse qui sum, atque excludunt foras

* * *

vel ille qui se petere argentum modo, qui servom se meum

esse aiebat, ⟨meus servator,⟩ quem ego modo emisi manu;

is ait se mihi allaturum cum argento marsuppium:

id si attulerit, dicam ut a me ábeat liber quo volet,

1045ne tum, quando sanus factus sit, a me argentum petat.

socer et medicus me insanire aiebant. quid sit, mira sunt.

haec nihilo esse mihi videntur setius quam somnia.

nunc ibo intro ad hanc meretricem, quamquam suscenset mihi,

si possum exorare ut pallam reddat, quam referam domum.—



Scaena 8

Menaechmvs (sosicles)


1050Men hodie usquam convenisse te, audax, audes dicere,

postquam advorsum mi imperavi ut huc venires?



Messenio


Quin modo

erupui, homines quom ferebant te sublimen quattuor,

apud hasce aedis. tu clamabas deum fidem atque hominum omnium,

quóm ego accurro teque eripio vi pugnando ingratiis.

1055ob eam rem, quia te servavi, me amisisti liberum.

cum argentum dixi me petere et vasa, tu quantum potest

praecucurristi obviam, ut quae fecisti infitias eas.



Sosicles


Liberum ego te iussi abire?



Messenio


Certo.



Sosicles


Quin certissimumst,

mepte potius fieri servom, quam te umquam emittam manu.



Scaena 9

Menaechmvs


1060Si vóltis per oculos iurare, nihilo hercle ea causa magis

faciétis, ut ego hódie abstulerim pallam et spinter, pessumae.



Messenio


Pro di ímmortales, quid ego video?



Sosicles


Quid vides?



Messenio


Speculum tuom.



Sosicles


Quid negoti est?



Messenio


Tuast imago. tam consimilest quam potest.



Sosicles


Pol profecto haud est dissimilis, meam quom formam noscito.



Menaechmvs


1065O adulescens, salve, qui me servavisti, quisquis es.



Messenio


Adulescens, quaeso hercle eloquere tuom mihi nomen, nisi piget.



Menaechmvs


Non edepol ita promeruisti de me, ut pigeat, quae velis

⟨obsequi⟩. mihi est Menaechmo nomen.



Sosicles


Immo edepol mihi.



Menaechmvs


Siculus sum Syracusanus.



Sosicles


Eadem urbs et patria est mihi.



Menaechmvs


1070Quid ego ex te audio?



Sosicles


Hoc quod res est.



Messenio


Novi equidem hunc: erus est meus.

ego quidem huius servos sum, sed med esse huius credidi.

ego hunc censebam te esse, huic etiam éxhibui negotium.

quaeso ignoscas, si quid stulte dixi atque imprudens tibi.



Sosicles


Delirare mihi videre: non commeministi, simul

1075te hodie mecum exire ex navi?



Messenio


Enim vero aequom postulas.

tú erus es: tu servom quaere. tu salveto: tu vale.

hunc ego esse aio Menaechmum.



Menaechmvs


At ego me.



Sosicles


Quae haec fabulast?

tú es Menaechmus?



Menaechmvs


Me esse dico, Moscho prognatum patre.



Sosicles


Tun meo patre es prognatus?



Menaechmvs


Immo equidem, adulescens, meo;

1080tuom tibi neque occupare neque praeripere postulo.



Messenio


Di immortales, spem insperatam date mihi quam suspicor.

nam nisi me animus fallit, hi sunt gemini germani duo.

nam et patriam et patrem conmemorant pariter qui fuerint sibi.

sevocabo erum. Menaechme.



Menaechmvs Sosicles


Quid vis?



Messenio


Non ambos volo,

1085sed uter vostrorum est advectus mecum navi.



Menaechmvs


Non ego.



Sosicles


At ego.



Messenio


Te volo igitur. huc concede.



Sosicles


Concessi. quid est?



Messenio


Illic homó aut sycophanta aut geminus est frater tuos.

nam ego hominem hominis similiorem numquam vidi álterum.

neque aqua aquae nec lacte est lactis, crede mi, usquam similius,

1090quam hic tui est, tuque huius autem; post eandem patriam ac patrem

memorat. meliust nos adire átque hunc percontarier.



Sosicles


Hercle qui tu me admonuisti recte, et habeo gratiam.

perge operam dare, obsecro hercle; liber esto, si invenis

hunc meum fratrem esse.



Messenio


Spero.



Sosicles


Et ego item spero fore.



Messenio


1095Quid ais tu? Menaechmum, opinor, te vocari dixeras.



Menaechmvs


Ita vero.



Messenio


Huic item Menaechmo nomen est. in Sicilia

te Syracusis natum esse dixti: ⟨et⟩ hic natust ibi.

Moschum tibi patrem fuisse dixti: huic itidem fuit.

nunc operam potestis ambo mihi dare et vobis simul.



Menaechmvs


1100Promeruisti ut ne quid ores quod velis, quin impetres.

tam quasi me emeris argento, liber servibo tibi.



Messenio


Spes mihi est, vos inventurum fratres germanos duos

geminos, una matre natos et patre uno uno die.



Menaechmvs


Mira memoras. utinam efficere quod pollicitu's possies.



Messenio


1105Possum. sed nunc agite uterque id quod rogabo dicite.



Menaechmvs


Vbi lubet, roga: réspondebo. nil reticebo quod sciam.



Messenio


Est tibi nomen Menaechmo?



Menaechmvs


Fateor.



Messenio


Est itidem tibi?



Sosicles


Est.



Messenio


Patrem fuisse Moschum tibi ais?



Menaechmvs


Ita vero.



Sosicles


Et mihi.



Messenio


Esne tu Syracusanus?



Menaechmvs


Certo.



Messenio


Quid tu?



Sosicles


Quippini?



Messenio


1110Optime usque adhuc conveniunt signa. porro operam date.

quid longissime meministi, dic mihi, in patria tua?



Menaechmvs


Cum patre ut abii Tarentum ád mercatum, postea

inter homines me deerrare á patre atque inde avehi.



Sosicles


Iuppiter supreme, serva me.



Messenio


Quid clamas? quin taces?

1115quot eras annos gnatus, quom te pater a patria ávehit?



Menaechmvs


Septuennis: nam tunc dentes mihi cadebant primulum.

neque patrém umquam postilla vidi.



Messenio


Quid? vos tum patri

filii quot eratis?



Menaechmvs


Vt nunc maxime memini, duo.



Messenio


Vter eratis, tun an ille, maior?



Menaechmvs


Aeque ambo pares.



Messenio


1120Qui id potest?



Menaechmvs


Gemini ambo eramus.



Sosicles


Di me servatum volunt.



Messenio


Si interpellas, ego tacebo potius.



Sosicles


Taceo.



Messenio


Dic mihi:

uno nomine ambo eratis?



Menaechmvs


Minime. nam mihi hoc erat,

quod nunc est, Menaechmo: íllum tum vocabant Sosiclem.



Sosicles


Signa adgnovi, contineri quin complectar non queo.

1125mi germane gemine frater, salve. ego sum Sosicles.



Menaechmvs


Quo modo igitur post Menaechmo nomen est factum tibi?



Sosicles


Postquam ad nos renuntiatum est te * * * et patrem esse mortuom,

avos noster mutavit: quod tibi nomen est, fecit mihi.



Menaechmvs


Credo ita esse factum ut dicis. sed mi hoc responde.



Sosicles


Roga.



Menaechmvs


Quid erat nomen nostrae matri?



Sosicles


Teuximarchae.



Menaechmvs


Convenit.

o salve, insperate multis annis post quem conspicor.



Sosicles


Frater, et tu, quém ego multis miseriis laboribus

usque adhuc quaesivi quemque ego esse inventum gaudeo.



Messenio


1135Hoc erat, quod haec te meretrix huius vocabat nomine:

hunc censebat te esse, credo, quom vocat te ad prandium.



Menaechmvs


Namque edepol iussi hic mihi hodie prandium appararier,

clam meam uxorem, quoi pallam surrupui dudum domo,

eam dedi huic.



Sosicles


Hanc, dicis, frater, pallam, quam ego habeo?



Menaechmvs


⟨Haec east.⟩

1140quo modo haec ad te pervenit?



Sosicles


Meretrix huc ad prandium

me abduxit, me sibi dedisse aiebat. prandi perbene,

potavi atque accubui scortum, pallam et aurum hoc ⟨abstuli⟩.



Menaechmvs


Gaudeo edepol, si quid propter me tibi evenit boni.

nam illa quom te ad se vocabat, memet esse credidit.



Messenio


Numquid me morare quin ego liber, ut iusti, siem?



Menaechmvs


Optimum atque aequissimum orat, frater: fac causa mea.



Sosicles


Liber esto.



Menaechmvs


Quom tu es liber, gaudeo, Messenio.



Messenio


Sed meliorest opus auspicio, ut liber perpetuo siem.



Sosicles


Quoniam haec evenerunt, frater, nostra éx sententia,

in patriam redeamus ambo.



Menaechmvs


Frater, faciam, ut tu voles.

auctionem hic faciam et vendam quidquid est. nunc interim

eamus intro, frater.



Sosicles


Fiat.



Messenio


Scitin quid ego vos rogo?



Menaechmvs


1155Quid?



Messenio


Praeconium mi ut detis.



Menaechmvs


Dabitur.



Messenio


Ergo nunciam

vis conclamari auctionem fore?



Menaechmvs


Equidem die septimi.



Messenio


Auctio fiet Menaechmi mane sane septimi.

venibunt servi, supellex, fundi, aedes, omnia.

venibunt quiqui licebunt, praesenti pecunia.

1160venibit uxor quoque etiam, si quis emptor venerit.

vix credo tota auctione capiet † quinquagesies.

nunc, spectatores, valete et nobis clare plaudite.


OEBPS/nav.xhtml
Index

		Menaechmi

		Fonte e licença

		Actus prologue

		Actus I

		Actus II

		Actus III

		Actus IV

		Actus V





